Komunikazzjoni mill-Kummissjoni lill-Parlament Ewropew skond it-tieni subparagrafu ta’ l-Artikolu 251 (2) tat-Trattat tal-KE dwar il- pożizzjoni komuni tal-Kunsill fuq l-adozzjoni tar-regolament tal-Parlament ewropew u tal-Kunsill dwar it-Trasportazzjoni ta’ l-Iskart /* KUMM/2005/0303 finali - COD 2003/0139 */





[pic] | KUMMISSJONI TAL-KOMUNITAJIET EWROPEJ | Brussel 1.7.2005 KUMM(2005) 303 finali 2003/0139 (COD) KOMUNIKAZZJONI MILL-KUMMISSJONI LILL-PARLAMENT EWROPEW skond it-tieni subparagrafu ta’ l-Artikolu 251 (2) tat-Trattat tal-KE dwar il- pożizzjoni komuni tal-Kunsill fuq l-adozzjoni tar-Regolament tal-Parlament Ewropew u tal-Kunsill dwar it-Trasportazzjoni ta’ l-Iskart 2003/0139 (COD) KOMUNIKAZZJONI MILL-KUMMISSJONI LILL-PARLAMENT EWROPEW skond it-tieni subparagrafu ta’ l-Artikolu 251 (2) tat-Trattat tal-KE dwar il- pożizzjoni komuni tal-Kunsill fuq l-adozzjoni tar-Regolament tal-Parlament Ewropew u tal-Kunsill dwar it-Trasportazzjoni ta’ l-Iskart 1. SFOND Data tat-trażmissjoni tal-proposta lill-PE u l-Kunsill (dokument COM(2003)379 finali – 2003/139(COD)): | 30 ta’ Ġunju 2003. | Data ta' l-opinjoni tal-Parlament Ewropew, l-ewwel qari: | 19 ta’ Novembru 2003. | Data ta' l-opinjoni tal-Kumitat Ekonomiku u Soċjali Ewropew: | 28 ta’ Jannar 2004. | Data tat-trażmissjoni tal-proposta emendata: | 9 ta’ Marzu 2004. | Data ta’ l-adozzjoni tal-pożizzjoni komuni: | 24 ta’ Ġunju 2005 | 2. L-GĦAN TAL-PROPOSTA TAL-KUMMISSJONI Il-proposta għandha erba’ għanijiet ewlenin: - Li timplimenta d-Deċiżjoni tal-Kunsill OECD C(2001)107 ta’ l-14 ta’ Ġunju fil-leġiżlazzjoni tal-Komunità. - Li tindirizza l-problemi li nqalgħu fl-applikazzjoni, l-amministrazzjoni u l-infurzar tar-Regolament ta' l-1993 u li tistabbilixxi aktar kjarezza legali. - Li tfittex l-armonizzazzjoni globali fil-qasam tat-trasportazzjoni transkonfinanti ta’ l-iskart. - Li ttejjeb l-istruttura ta’ l-Artikoli tar-Regolament. Sabiex jintlaħqu dawn l-għanijiet, ir-reviżjoni temenda għadd ta’ sezzjonijiet u aspetti tar-Regolament tal-Kunsill (KEE) Nru 259/93. Dawn jinkludu: - Bidliet fl-istruttura tiegħu. - Bidliet u kjarifiki f'dawk li huma definizzjonijiet, u kjarifiki tal-kamp ta' applikazzjoni tiegħu (Titolu I). - Bidliet u kjarifiki f’dawk li huma proċeduri applikabbli għat-trasportazzjoni ta’ l-iskart (Titoli II-VI); bejn Stati Membri (Titolu II); fi ħdan Stati Membri (Titolu III); u fil-każ ta' esportazzjoni jew importazzjoni minn u lejn il-Komunità (Titoli IV, V u VI). - Bidliet f’dispożizzjonijiet oħra tar-Regolament (Titolu VII). 3. KUMMENTI DWAR IL-POŻIZZJONI KOMUNI 3.1 Kummenti ġenerali Fil-proposta emendata tagħha l-Kummissjoni aċċettat pjenament, parzjalment jew fil-prinċipju 43 mill-103 emendi proposti mill-Parlament Ewropew fl-ewwel qari tiegħu. 41 emenda issa ġew inkorporati, jew verbatim inkella fis-sustanza fil-pożizzjoni komuni. Il-Kummissjoni ma tistax taċċetta l-pożizzjoni komuni fir-rigward ta’ għadd ta’ kwistjonijiet. L-aktar importanti fost dawn il-kwistjonijiet jinkludu dawn li ġejjin: Il-Kummissjoni ssostni li l-bażi legali konġunta proposta minnha għal dan ir-regolament (taħt ir-“Regolament”), jiġifieri l-ambjent u l-kummerċ (l-Artikoli 175 u 133 tat-Trattat tal-KE), hija korretta u ma tistax taċċetta bażi legali waħdanija kif proposta mill-Kunsill (l-Artikolu 175 tat-Trattat tal-KE). Barra minn hekk, il-Kummissjoni ma tistax tappoġġa l-pożizzjoni komuni fir-rigward tal-possibilità li l-Istati Membri joġġezzjonaw għat-trasportazzjoni ta’ skart iddestinat għall-irkupru fuq bażi ta “standards ta' trattament aktar baxxi” fil-pajjiż destinatarju. Il-Kummissjoni tqis li dispożizzjoni bħal din toħloq xkiel għas-suq Ewropew tar-riċiklaġġ u l-irkupru ta’ l-iskart filwaqt li ma ttejjibx l-istandards ambjentali ta’ l-immaniġġar ta’ l-iskart fl-UE. Il-Kunsill bidel l-Artikolu 1(6) sabiex jeskludi kompletament mill-ambitu tar-Regolament il-prodotti sekondarji mill-annimali (Artikolu 1(3) (d)). Il-Kummissjoni tqis li jkun aħjar li tippreżenta l-evalwazzjoni tagħha tar-relazzjoni bejn dan ir-Regolament u r-Regolament (KE) Nru 1774/2002 li jistabbilixxi regoli sanitarji dwar il-prodotti sekondarji mill-annimali li mhumiex maħsuba għall-konsum mill-bniedem, sabiex ir-riżultati ta' din l-evalwazzjoni jsiru pubbliċi qabel id-dħul fis-seħħ tar-Regolament. Dan jindirizza t-tħassib espress minn xi Stati Membri rigward riskji fil-każ ta’ dupplikazzjoni proċedurali u jippermetti li l-Kummissjoni żżomm il-proposti tagħha. 3.2 Kummenti dettaljati 3.2.1 Emendi parlamentari aċċettati mill-Kummissjoni pjenament, parzjalment jew fil-prinċipju u inkorporati fil-pożizzjoni komuni L-emendi 8 u 108 dwar il-premessi ġew inkorporati. L-emenda 9 dwar l-esklużjoni mill-ambitu tar-Regolament ta' l-iskart iġġenerat mill-forzi armati ta' Stat Membru f'ċerti kundizzjonijiet ġiet inkorporata parzjalment fl-Artikolu 1(3)(g). L-emenda 10 dwar id-dispożizzjonijiet applikabbli għal skart ta' l-Anness III maħsub għall-irkupru ġiet ikkunsidrata. Il-paragrafu kollu (Artikolu 1(5)) kif propost mill-Kummissjoni tħassar sabiex tiġi evitata l-konfużjoni billi jiġu individwalizzati ċerti dispożizzjonijiet. Inkorporata fil-prinċipju. L-emenda 12 tirreferi għal taħlitiet ta’ skart li ma teżisti l-ebda reġistrazzjoni individwali għalihom. Inkorporata fl-Artikolu 2(3). L-emendi 13 u 14 dwar ċerti operazzjonijiet li jikkonsistu f’irkupru interim u rimi interim ġew aċċettati fil-prinċipju u riflessi fl-Artikolu 2(5) u 2(7). Id-definizzjonijiet fid-Direttiva 75/442/KEE dwar l-iskart ġew, madankollu, osservati. L-emendi 15 u 22 jipprovdu definizzjoni ta’ notifikatur li ġiet inkorporata fl-Artikolu 2(15) L-emenda 113 dwar id-definizzjoni ta’ ‘pajjiż ta’ tranżitu’ ġiet aċċettata u riflessa fl-Artikolu 2(24)). L-emenda 79 li tissoġġetta t-trasportazzjoni ta’ skart muniċipali mħallat (reġistrazzjoni ta’ l-iskart 20 03 01) miġbur minn djar privati għal notifika u kunsens minn qabel ġiet inkorporata fl-Artikolu 3(5). L-emenda 81 ġiet aċċettata parzjalment u fil-prinċipju u riflessa fl-Artikolu 3(5). L-emenda 24 li tippermetti li l-awtoritajiet kompetenti kollha jitolbu informazzjoni u dokumentazzjoni addizzjonali f’ċertu perjodu ta’ żmien ġiet inkorporata parzjalment fl-Artikolu 4(3) u l-Artikolu 8(1). L-emendi 96 u 97 dwar iż-żmien li fih għandha tiġi stabbilita l-garanzija finanzjarja u tiġi pprovduta l-evidenza jew assikurazzjoni ekwivalenti tagħha ġew aċċettati parzjalment u fil-prinċipju fl-Artikolu 4(5) u l-Artikolu 6(2). L-emendi 29 u 30 dwar it-talbiet għal informazzjoni u dokumentazzjoni u r-riċevuta u t-trażmissjoni tan-notifikazzjonijiet f'ċertu limitu ta' żmien ġew aċċettati parzjalment u fil-prinċipju fl-Artikoli 7(2) u l-Artikolu 8(1-2). L-emenda 115 dwar setgħa estiża għall-Istati Membri sabiex joġġezzjonaw għal trasportazzjoni ta’ skart għar-rimi tista' tiġi appoġġata. Inkorporata fl-Artikolu 11(1)(e). L-emenda 45 dwar oġġezzjonijiet għal trasportazzjoni ta' skart għall-irkupru fuq il-bażi li t-trasportazzjoni ppjanata tkun iddestinata għar-rimi u mhux għall-irkupru ġiet aċċettata. Inkorporata fl-Artikolu 12(1)(h). L-emenda 52 li tistipula l-proċeduri li japplikaw għal notifika ġenerali ġiet aċċettata fil-prinċipju u riflessa fl-Artikolu 4. L-emenda 100 dwar informazzjoni min-notifikatur lill-awtoritajiet kompetenti u d-destinatarju ġiet aċċettata. Inkorporata fl-Artikolu 16(1)(b) u l-Artikolu 17(1). L-emenda 84rev. dwar it-tlestija tal-proċess ta’ l-irkupru jew ir-rimi ġiet aċċettata fil-prinċipju u riflessa fl-Artikolu 16(e). L-emenda 57 li tenfasizza l-ħtieġa għal kooperazzjoni bejn l-awtoritajiet b’relazzjoni mal-każi kollha ta’ trasportazzjoni illegali billi żżid ‘b’mod partikolari’ f’każijiet fejn ir-responsabbiltà ma tista’ tintrefa’ la min-notifikatur u lanqas mid-destinatarju ġiet aċċettata. Inkorporata fl-Artikolu 23(5). L-emendi 58 u 101 dwar l-iskambju elettroniku tad- data ġew aċċettati. Inkorporati fl-Artikolu 25(4) u 58(1)(f). L-emenda 60 dwar atti ta’ ftehim dwar żoni konfinanti ġiet aċċettata. Inkorporata fl-Artikolu 29. L-emenda 61 dwar tmexxija ambjentalment soda ġiet aċċettata fil-prinċipju. Inkorporata fl-Artikolu 48(2). L-emendi 62-65 dwar sitwazzjonijiet ta’ kriżi jew gwerra ġew aċċettati. Inkorporati fl-Artikolu 40(1)(d), 41(2)(b), 42(1)(e) u 43(2)(c). L-emenda 103 dwar l-emendar ta’ l-Annessi għar-Regolament ġiet aċċettata. Inkorporata fl-Artikolu 57(1). L-emenda 28 dwar metodu għall-kalkolu tal-garanzija finanzjarja ġiet aċċettata parzjalment fil-premessi. L-emendi 82 u 46 dwar linjigwida għall-applikazjoni tad-dispożizzjoni dwar l-hekk imsejħa ‘sham recovery’ ġew parzjalment aċċettati. Inkorporati fl-Artikolu 58(1)(b). L-emendi 75, 76 u 77 dwar l-annessi ġew aċċettati. Inkorporati fl-Anness VIII, partijiet II-IV. 3.2.2 Emendi parlamentari rrifjutati mill-Kummissjoni u l-Kunsill u li ma ġewx inkoroporati fil-pożizzjoni komuni Emendi 2-7, 107, 109 u 110-111 dwar il-premessi ma tqisux rilevanti għall-proposta u għalhekk ma ġewx aċċettati. Barra minn hekk, l-emendi 4-5 ma ġewx aċċettati billi jkunu jiksru d-dritt ta’ inizjattiva tal-Kummissjoni. L-emenda 11 dwar it-tneħħija ta’ l-Artikolu 1(6) li jippermetti l-possibilità ta’ esklużjoni mill-ambitu tar-Regolament ta’ prodotti sekondarji mill-annimali ġiet irrifjutata. Il-Kummissjoni tqis importanti li tinżamm din id-dispożizzjoni sabiex ikunu evitati d-duplikazzjoni u l-piż bla ħtieġa li jirriżultaw għall-operaturi minħabba l-applikazzjoni fl-istess waqt ta' dan ir-Regolament u r-Regolament (KE) Nru 1774/2002 li jistabbilixxi regoli sanitarji dwar prodotti sekondarji mill-annimali li mhumiex maħsuba għall-konsum mill-bniedem. Il-Kummissjoni għalhekk tippreferi li żżomm il-proposta tagħha u tippreżenta l-evalwazzjoni tagħha tar-relazzjoni bejn iż-żewġ Regolamenti sabiex ir-riżultati ta’ l-evalwazzjoni jsiru pubbliċi qabel id-dħul fis-seħħ tar-Regolament (ara 3.2.5 dwar il-bidliet addizzjonali għall-proposta magħmula mill-Kunsill). L-emenda 112 dwar l-obbligu tal-Kummissjoni li tistabbilixxi linjigwida ma tistax tiġi aċċettata primarjament minħabba li din tikser id-dritt ta’ inizjattiva tal-Kummissjoni. L-emendi 17 u 18 jipproponu li l-iskart mhux perikoluż kif elenkat fl-Anness III isir suġġett għal notifika minn qabel bil-miktub. Dan ma jistax jiġi aċċettat billi jkun konflinġenti mad-Deċiżjoni ta’ l-OECD. L-emenda 19 li żżid it-trasportazzjoni ddestinata għal “għanijiet ta' riċerka” mat-trasportazzjoni eskluża mill-proċedura ta’ notifika ma tistax tiġi aċċettata. Tali trasportazzjoni tippreżenta l-istess riskju bħal kull trasportazzjoni oħra ta' skart u għandha ssegwi l-proċeduri normali. L-emenda 20 dwar l-obbligu li jkunu stabbiliti valuri delimitanti f’ċertu limitu ta’ żmien ma tistax tiġi aċċettata minħabba li din tkun tikser id-dritt ta’ inizjattiva tal-Kummissjoni. Barra minn hekk, iż-żamma ta' dispożizzjoni speċifika dwar it-trasportazzjoni ta’ skart li magħmul minn, fih, jew huwa mniġġes b’kimiċi elenkati fl-Annessi A, B u C tal-Konvenzjoni ta’ Stokkolma tat-22 ta’ Mejju 2001 dwar sustanzi organiċi persistenti li jniġġsu (POPs) ma tqisetx neċessarja fil-proposta minħabba l-adozzjoni ta’ Regolament speċifiku fuq dan is-suġġett (ir-Regolament (KE) Nru 850/2004 tal-Parlament Ewropew u tal-Kunsill tad-29 ta’ April 2004 dwar is-sustanzi organiċi persistenti li jniġġsu u li jemenda d-Direttiva 79/117/KEE, Ġurnal Uffiċjali L 158, tat-30/04/2004, pġ.7-49). L-emenda 44, dwar oġġezzjonijiet għat-trasportazzjoni ta’ skart għall-irkupru ibbażata fuq il-prinċipji ta’ l-awtosuffiċjenza u l-prossimità, toħloq xkiel fis-suq Ewropew tar-riċiklaġġ u l-irkupru ta’ l-iskart filwaqt li ma ttejjibx l-istandards ambjentali ta’ l-immaniġġar ta’ l-iskart fl-UE. Din għalhekk ma tistax tiġi aċċettata. L-emendi 21, 26-27, 34, 41, 85rev. u 91rev. li jirrigwardjaw operazzjonijiet interim ma jistgħux jiġu aċċettati. Il-Kummissjoni ma kkunsidratx bħala xieraq li tipprojbixxi tali operazzjonijiet. Minflok, dawn għandhom jiġu rregolati sabiex l-awtoritajiet kompetenti jkunu jistgħu jżommu kont ta' l-iskart matul it-trasportazzjoni kollha u sakemm jitlestew l-irkupru u r-rimi. L-emendi 86rev, 87rev u 88rev ma jaqblux mal-limiti ta’ żmien taħt id-Deċiżjoni ta’ l-OECD u għalhekk ma jistgħux jiġu aċċettati. L-emendi 32 u 33 dwar l-iċċekkjar tal-konformità u l-kontroll sussegwenti tan-notifika għandhom jiġu koperti bl-Artikolu 49 dwar l-infurzar, u ma jistgħux jiġu appoġġati. L-emenda 35 iżżid aktar bażi għal oġġezzjonijiet għat-trasportazzjoni ta’ skart għar-rimi li ma jistgħux jiġu aċċettati. L-emenda 37 li tneħħi r-riferenza għall-awtosuffiċjenza fil-livell Komunitarju u għalhekk tirreferi biss għal-livell nazzjonali għandha tiġi rrifjutata wkoll. Il-kooperazzjoni bejn pajjiżi ġirien u/jew żgħar għandha tibqa’ tiġi inkoraġġuta, notevolment permezz ta’ riferenza għall-awtosuffiċjenza fil-livell Komunitarju. L-emenda 38 iżżid li t-trasportazzjoni ta’ skart għar-rimi tista' tqajjem oġġezzjoni abbażi tal-leġiżlazzjoni nazzjonali jekk l-ebda obbligu fir-rigward tar-rimi ma jeżisti fil-livell Komunitarju. Tali dispożizzjoni għandha mnejn tiġi użata ħażin u b’hekk ma tistax tiġi aċċettata. L-emenda 80 li tikkonċerna skart muniċipali mħallat miġbur minn djar privati ma ġietx inkorporata, iżda ta’ min wieħed jinnota li l-Artikolu 3(5) jipprevedi li t-tali skart ikun se jiġi ttrattat, fil-każi kollha, daqslikieku ddestinat għar-rimi. L-emendi 116-117 iżidu aktar bażi għal oġġezzjonijiet għat-trasportazzjoni ta’ skart għar-rimi li mhix kompatibbli mad-Deċiżjoni ta’ l-OECD. Barra minn hekk, l-emenda 116 toħloq xkiel għas-suq intern ta' l-iskart għall-irkupru. Din għalhekk ma tistax tiġi aċċettata. L-emenda 49 dwar ċerti kriterji b’rabta ma’ l-irkupru ma tistax tiġi aċċettata. Madankollu, dispożizzjoni dwar l-adozzjoni ta’ linjigwida għall-applikazjoni tad-dispożizzjoni dwar l-hekk imsejħa ‘sham recovery’ ġiet inkorporata fl-Artikolu 58(1)(b). L-emendi 40 u 50 ineħħu l-possibilità li l-awtoritajiet kompetenti in kwistjoni jkunu jistgħu jaqblu man-notifikatur sabiex ma tkunx meħtieġa notifika ġdida fil-każ fejn problemi b'rabta ma' l-oġġezzjonijiet ma jkunux issolvew f'ċertu limitu ta' żmien. Li wieħed jinsisti fuq notifika jekk il-partijiet kollha in kwistjoni jaqblu b’mod differenti ma jidhirx neċessarju jew iġġustifikat; u l-emenda ma tistax tiġi aċċettata. L-emenda 51 hija meqjusa bħala mhux meħtieġa tad-dispożizzjoni (cf. Artikolu 4, l-ewwel sentenza u Artikolu 9). L-emenda 99 dwar l-applikazzjoni tal-proċedura ta’ notifika ġenerali għal skemi ta’ teħid lura ( take-back schemes ) ma tistax tiġi aċċettata billi l-iskop huwa li titnaqqas il-preċiżjoni. L-emenda 54 dwar il-perjodi ta’ żmien għaċ-ċertifikati ta’ l-irkupru jew tar-rimi ma tistax tiġi aċċettata għaliex mhix konsistenti mal-perjodi ta' l-OECD. L-emenda 55 dwar informazzjoni minn qabel lill-awtoritajiet kompetenti fil-każ ta’ skart ekoloġiku ( green waste ) ma tistax tiġi aċċettata billi huwa meqjus bħala suffiċjenti li din takkumpanja t-trasportazzjoni flimkien ma’ l-informazjoni elenkata. Dan jikkorrispondi mas-sitwazzjoni taħt id-Deċiżjoni ta’ l-OECD. L-emenda 105 li tneħħi l-obbligu għall-persuna li tagħmel l-arranġamenti tat-trasportazzjoni li tipprovdi kopja tal-kuntratt meta tintalab tagħmel dan mill-awtorità kompetenti in kwistjoni b’rabta ma' trasportazzjoni ta' skart għall-irkupru mhux perikoluż ma tistax tiġi aċċettata. Għal għanijiet ta’ kontroll huwa essenzjali li jkun jista’ jintalab kuntratt. Għandu jiġi enfasizzat li informazzjoni kunfidenzjali fil-kuntratt tiġi pprotetta, billi dan seta’ kien it-tħassib li wassal għall-emenda. L-emenda 121, li żżid kundizzjoni oħra relatata ma’ l-importazzjoni fil-Komunità ta' skart għall-irkupru li l-effett tagħha jkun li, f’dak li għandu x’jaqsam ma' skart perikoluż, l-awtorità kompetenti ta’ l-ispedizzjoni barra l-Komunità jkollha tippreżenta minn qabel talba mmotivata b’mod xieraq li tistqarr li “huma m’għandhomx u bl-ebda mod raġjonevoli ma jistgħu jiksbu l-kapaċità teknika u l-faċilitajiet neċessarji sabiex jittrattaw l-iskart b’mod li ma jagħmilx ħsara żejda lill-ambjent” ma tistax tiġi aċċettata. F’dawk li huma pajjiżi ta’ l-OECD tali dispożizzjoni tikser id-Deċiżjoni ta’ l-OECD. Fir-rigward ta’ Partijiet mhux firmatarji tal-Konvenzjoni ta’ Basel li mhumiex pajjiżi ta’ l-OECD, dak ir-rekwiżit japplika diġà. Fir-rigward ta’ Partijiet fil-Konvenzjoni ta’ Basel li mhumiex pajjiżi ta’ l-OECD aktar restrizzjonijiet ma jitqisux bħala ġġustifikati fuq bażi ambjentali. Għalhekk, l-emenda hija rrifjutata. L-emenda 67 dwar l-Att ta’ l-Adeżjoni ma ġietx inkorporata billi dan l-att m’għandux jinbidel permezz ta’ proċedura ta’ kumitat (ara l-Artikolu 62). L-emendi 68, 71-73, 78 u 106 huma lkoll marbuta ma’ bidliet fir-reġistrazzjonijiet speċifiċi tal-listi ta’ skart kif annessi mal-proposta u ma jistgħux jiġu aċċettati. Dan mhux minħabba li l-Kummissjoni ma taqbilx dwar is-sustanza, iżda aktar minħabba li ma tqisx dan bħala l-kuntest adatt għal tali emendi. Bidliet fil-listi ta’ l-iskart għandhom isiru fil-leġiżlazzjoni li joriġinaw minnha (il-Konvenzjoni ta’ Basel, id-Deċiżjoni ta’ l-OECD u l-lista ta’ l-iskart ta’ l-UE). Aktar minn hekk, tali emendi jikkontradixxu wieħed mill-għanijiet ewlenin tal-proposta, jiġifieri l-armonizzazzjoni internazzjonali fil-qasam tal-listi ta’ l-iskart. 3.2.3 Emendi parlamentari aċċettati mill-Kunsill iżda rrifjutati mill-Kummissjoni L-emendi 1 u 83rev. li jipproponu bidla tal-bażi legali mill-oqsma ta' l-ambjent u l-kummerċ (175 u 133 tat-Trattat tal-KE) għal dak ta' l-ambjent biss (l-Artikolu 175 tat-Trattat tal-KE) ġew aċċettati mill-Kunsill iżda rrifjutati mill-Kummissjoni. L-għan primarju tar-Regolament propost huwa l-ħarsien ta’ l-ambjent. Madankollu, billi d-dispożizzjonijiet tat-Titoli IV, V u VI dwar l-esportazzjoni minn, l-importazzjoni lejn u t-tranżitu mill-Komunità lejn u minn pajjiżi terzi, huma wkoll regoli dwar il-kummerċ internazzjonali, il-bażi legali fir-rigward ta’ dawk id-dispożizzjonijiet speċifiċi hija l-Artikolu 133 tat-Trattat tal-KE. Il-Kummissjoni, għalhekk, issostni li l-bażi legali konġunta proposta minnha għar-Regolament, jiġifieri l-ambjent u l-kummerċ (l-Artikoli 175 u 133 tat-Trattat tal-KE), hija korretta u ma tistax taċċetta bażi legali waħdanija. L-emendi 42, 47 u 48 dwar oġġezzjonijiet għat-trasportazzjoni ta’ skart għall-irkupru bbażata fuq standards nazzjonali jew obbligi nazzjonali ma jistgħux jiġu aċċettati mill-Kummissjoni. Il-Kummissjoni tqis li dispożizzjoni bħal din toħloq xkiel għas-suq Ewropew tar-riċiklaġġ u l-irkupru ta’ l-iskart filwaqt li ma ttejjibx l-istandards ambjentali ta’ l-immaniġġar ta’ l-iskart fl-UE. Il-Kummissjoni tfakkar li hi pproponiet soluzzjonijiet għall-problema potenzjali ta’ waqa’ fl-istandards, fil-Komunikazzjoni tagħha KUMM(2003) 301 finali “ Lejn strateġija tematika dwar il-prevenzjoni u r-riċiklaġġ ta’ l-iskart ”, li kkonċentrat fuq l-iżvilupp ta’ l-istandards Ewropej ta’ l-immaniġġar ta’ l-iskart. Aktar minn hekk, il-Kummissjoni twissi li l-Artikolu 12(1)(c) huwa vag daqs kemm huwa kkumplikat, jista’ jwassal għal żieda fit-trasportazzjoni illegali ta’ l-iskart u probabilment iwassal għal għadd ta’ każijiet quddiem il-qrati. 3.2.4 Emendi parlamentari aċċettati mill-Kummissjoni li iżda ma ġewx integrati fil-pożizzjoni komuni L-emenda 92 dwar il-kjarifika tad-definizzjoni ta’ ‘pajjiż tat-tluq’, ġiet appoġġata fil-prinċipju mill-Kummissjoni billi din għandha mnejn tkun utli fir-rigward ta’ trasportazzjoni f’ibħra miftuħa. Madankollu, il-Kummissjoni qieset li din id-dispożizzjoni għandha tkun issupplimentata minn paragrafu li jipprijoritarizza l-għażliet varji dwar liema pajjiż għandu jitqies il-pajjiż tat-tluq fil-każ ta’ tilwima. L-emenda 126 li żżid lill-awtorità kompetenti “regolamenti speċifiċi introdotti minn u fl-Istat Membru tat-tluq” ġiet aċċettata mill-Kummissjoni fil-proposta emendata tagħha, għalkemm, minn dak iż-żmien ’l hawn tqieset bħala superfluwa u ġiet irrifjutata għal raġunijiet, inter alia , ta’ simplifikazzjoni. L-emenda 122 dwar derogi għal ċerti impriżi pubbliċi ġiet aċċettata mill-Kummissjoni fil-proposta emendata tagħha, għalkemm, minn dak iż-żmien ’l hawn tqieset bħala inkompatibbli mal-Konvenzjoni ta’ Basel. Għalhekk ġiet irrifjutata. L-emenda 31 tistqarr li l-awtoritajiet kompetenti tad-destinazzjoni u t-tranżitu għandhom jagħmlu l-kunsens bil-miktub tagħhom sinifikanti billi joħorġu deċiżjoni bil-miktub lill-awtoritajiet kompetenti l-oħrajn u lin-notifikatur. Din ġiet aċċettata mill-Kummissjoni fil-proposta emendata tagħha, għalkemm, minn dak iż-żmien ’l hawn ma tqisetx bħala meħtieġa. Din għalhekk ġiet irrifjutata għal raġunijiet, inter alia , ta' simplifikazzjoni. L-emenda 53 li tneħħi l-Artikolu kollu dwar il-faċilitajiet ta’ rkupru pre-kunsentiti ġiet appoġġata mill-Kummissjoni għar-raġuni li l-benefiċċji ta' l-Artikolu huma limitati billi l-awtoritajiet ikollhom jevalwaw elementi oħrajn ta’ notifika xorta waħda u għalhekk xorta jistgħu joġġezzjonaw għal skart iddestinat lejn faċilità pre-konsentita. L-emenda 56 li tillimita l-firxa ta’ l-Artikolu 20 fil-proposta tal-Kummissjoni ma ġietx inkorporata. L-emenda 59 li tistipula li l-Kummissjoni tistabbilixxi livelli massimi ta’ ispejjeż amministrattivi mitluba lin-notifikatur ġiet appoġġata fil-prinċipju mill-Kummissjoni. L-emenda 74 dwar il-kjarifika tal-kamp ta' applikazzjoni tal-linjigwida ġiet appoġġata mill-Kummissjoni. L-emenda 39 li ddaħħal ‘speċifiku’ wara ‘skart perikoluż’ ġiet appoġġata fil-prinċipju mill-Kummissjoni. L-emenda 66 dwar l-aċċess pubbliku għan-notifiki ġiet appoġġata fil-prinċipju mill-Kummissjoni sakemm l-obbligi jkunu stabbiliti f’artikolu separat u jkun fihom riferenza għar-rispett tar-regoli tal-kunfidenzjalità kif stabbiliti fil-leġiżlazzjoni nazzjonali u/jew Komunitarja. L-emendi 69 u 70 dwar l-iskjerament tal-listi ta’ l-iskart miġbura fl-Anness V (dwar il-projbizzjoni ta’ l-esportazzjoni ta' skart perikoluż) b'effett li l-lista ta’ l-UE ta' skart perikoluż tipprevali fuq il-lista ta’ Basel ta' skart mhux perikoluż (it-tnejn li huma elenkati fl-Anness) ġew appoġġati fil-prinċipju mill-Kummissjoni. 3.2.5 Bidliet addizzjonali mill-Kunsill għall-proposta Il-Kunsill għamel għadd ta’ bidliet addizzjonali għall-proposta. L-aktar bidla importanti fosthom hija li l-Artikolu 1(3)(d) jeskludi kompletament mill-ambitu tar-Regolament il-prodotti sekondarji mill-annimali. Il-Kummissjoni ma tistax tappoġġa l-pożizzjoni komuni f’dan ir-rigward u tqis li jkun aħjar li tippreżenta l-evalwazzjoni tagħha tar-relazzjoni bejn dan ir-Regolament u r-Regolament (KE) Nru 1774/2002 li jistabbilixxi regoli sanitarji dwar il-prodotti sekondarji mill-annimali li mhumiex maħsuba għall-konsum mill-bniedem, sabiex ir-riżultati ta' din l-evalwazzjoni jsiru pubbliċi qabel id-dħul fis-seħħ tar-Regolament. Għalhekk, il-Kummissjoni tqis li l-verżjoni proposta tagħha ta' l-Artikolu 1(6) għandha tibqa' kif inhi. 4. KONKLUŻJONI Il-pożizzjoni komuni tirrapreżenta b’mod estensiv pass sinifikanti ’l quddiem fit-titjib tal-kjarezza tar-Regolament u fit-titjib tad-dispożizzjonijiet tiegħu skond l-għanijiet li jridu jinkisbu kif stipulat bil-proposta tal-Kummissjoni. Madankollu, il-Kummissjoni ma tistax taċċetta l-pożizzjoni komuni fir-rigward ta’ għadd ta’ kwistjonijiet li l-aktar importanti fosthom huma stipulati fl-istqarrija annessa hawnhekk. Dawn jinkludu l-bażi legali għar-Regolament, il-possibbiltà li l-Istati Membri joġġezzjonaw għal trasportazzjoni ta’ skart iddestinat għall-irkupru u l-esklużjoni totali mill-ambitu tar-Regolament tal-prodotti sekondarji mill-annimali. 5. STQARRIJA MILL-KUMMISSJONI Il-Kummissjoni tinnota li hemm unanimità fil-Kunsill sabiex tiġi ssostitwita l-bażi legali konġunta proposta mill-Kummissjoni, jiġifieri l-Artikoli 133 u 175(1) tat-Trattat, minn bażi legali waħdanija li tinkludi biss l-Artikolu 175(1) tat-Trattat. Il-Kummissjoni tqis li l-Proposta tagħha tinkludi l-bażi legali korretta u żżomm id-dritt tagħha li tutilizza l-mezzi legali għad-dispożizzjoni tagħha. Il-Kummissjoni tinnota wkoll li fl-Artikolu 12(1)(c) il-Kunsill jippermetti li l-Istati Membri joġġezzjonaw għal u jwaqqfu trasportazzjoni ta’ skart iddestinat għall-irkupru fuq il-bażi ta “standards ta' trattament aktar baxxi” fil-pajjiż destinatarju. Il-Kummissjoni tqis li din id-dispożizzjoni se toħloq xkiel għas-suq Ewropew tar-riċiklaġġ u l-irkupru ta’ l-iskart filwaqt li ma ttejjibx l-istandards ambjentali ta’ l-immaniġġar ta’ l-iskart fl-UE. Il-Kummissjoni tfakkar li hi pproponiet soluzzjonijiet għall-problema potenzjali ta’ waqa’ fl-istandards, fil-Komunikazzjoni tagħha COM(2003) 301 finali “ Lejn strateġija tematika dwar il-prevenzjoni u r-riċiklaġġ ta’ l-iskart ”, li kkonċentrat fuq l-iżvilupp ta’ l-istandards Ewropej ta’ l-immaniġġar ta’ l-iskart. Aktar minn hekk, il-Kummissjoni twissi li l-Artikolu 12(1)(c) huwa vag daqs kemm huwa kkumplikat, jista’ jwassal għal żieda fit-trasportazzjoni illegali ta’ l-iskart u probabilment iwassal għal għadd ta’ każijiet quddiem il-qrati. Finalment, il-Kummissjoni tinnota li l-Kunsill jeskludi mill-ambitu tar-Regolament “trasportazzjoni li hija suġġetta għar-rekwiżiti ta’ approvazzjoni tar-Regolament (KE) Nru 1774/2002 li jistabbilixxi regoli sanitarji dwar prodotti sekondarji mill-annimali li mhumiex maħsuba għall-konsum mill-bniedem”. Fid-dawl tad-differenzi bejn dawn iż-żewġ Regolamenti fir-rigward tad-dispożizzjonijiet proċedurali l-Kummissjoni tqis li jkun aħjar li tippreżenta l-evalwazzjoni tagħha tar-relazzjoni bejn ir-Regolamenti sabiex ir-riżultati ta’ din l-evalwazzjoni jsiru pubbliċi qabel id-dħul fis-seħħ tar-Regolament dwar it-Trasportazzjoni ta’ l-Iskart. Dan jindirizza t-tħassib espress minn xi Stati Membri rigward riskji fil-każ ta’ dupplikazzjoni proċedurali u jippermettu li l-Kummissjoni żżomm il-proposti tagħha.